กรณีศึกษา ลูกอมแตงโม Playmore
ลูกอมแตงโม พูดชื่อนี้แล้วอาจไม่คุ้น แต่ลูกอมนี้เป็นสินค้ายอดฮิตใน 7-Eleven ลูกอมนี้จะอยู่ในซอง หรือขวดสีแดงหน้าตาโดดเด่น ซึ่งดูเหมือนผลิตภัณฑ์นี้กำลังยิ้มให้เราอยู่  ลูกอมนี้เป็น ลูกอมกลิ่นแตงโม ชื่อว่า Playmore ซึ่งตอนนี้เป็นลูกอมยอดนิยมในกลุ่มเด็ก และวัยรุ่น  ลูกอมนี้มีเรื่องราวน่าสนใจอย่างไร ลงทุนแมนจะเล่าให้ฟัง
14 มิ.ย. 2562

กรณีศึกษา ลูกอมแตงโม Playmore / โดย ลงทุนแมน
ลูกอมแตงโม พูดชื่อนี้แล้วอาจไม่คุ้น
แต่ลูกอมนี้เป็นสินค้ายอดฮิตใน 7-Eleven
ลูกอมนี้จะอยู่ในซอง หรือขวดสีแดงหน้าตาโดดเด่น
ซึ่งดูเหมือนผลิตภัณฑ์นี้กำลังยิ้มให้เราอยู่
ลูกอมนี้เป็น ลูกอมกลิ่นแตงโม ชื่อว่า Playmore
ซึ่งตอนนี้เป็นลูกอมยอดนิยมในกลุ่มเด็ก และวัยรุ่น
ลูกอมนี้มีเรื่องราวน่าสนใจอย่างไร ลงทุนแมนจะเล่าให้ฟัง
ลูกอมกลิ่นแตงโม แบรนด์ Playmore มีเจ้าของคือ บริษัท เอเวอร์มอร์ จำกัด
บริษัทนี้เป็นผู้นำเข้าและจัดจำหน่ายขนมขบเคี้ยวหลากหลายประเภท เช่น เยลลี, กัมมี, ช็อกโกแลต, บิสกิต, ลูกอม จากหลายประเทศ ไม่ว่าจะเป็น ออสเตรเลีย มาเลเซีย ญี่ปุ่น สิงคโปร์ และจีน เป็นต้น
โดยจุดเริ่มต้นของแบรนด์ Playmore เกิดขึ้นจากการที่คุณจักษ์ ลีละเทพาวรรณ ผู้บริหารของบริษัท อยากจะสร้างแบรนด์ขนมที่ทำให้ผู้บริโภครู้สึกสนุก
ดังนั้นสินค้าจึงถูกออกแบบมาให้มีรูปลักษณ์ และบรรจุภัณฑ์แปลกตา
แต่หนึ่งในสินค้าที่ฮิตที่สุดก็คือ ลูกอมกลิ่นแตงโม เพราะมีกลิ่นหอม เมื่อทานแล้วทำให้รู้สึกเย็นสดชื่น จึงเป็นเหตุให้ครองใจกลุ่มเด็กและวัยรุ่น จนบางคนถึงขั้นเสพติด..
รายได้และกำไรของ บริษัท เอเวอร์มอร์ จำกัด
ปี 2558 มีรายได้ 34 ล้านบาท กำไร 2.0 ล้านบาท
ปี 2559 มีรายได้ 109 ล้านบาท กำไร 13.9 ล้านบาท
ปี 2560 มีรายได้ 171 ล้านบาท กำไร 19.5 ล้านบาท
จะเห็นว่าบริษัทมีรายได้และกำไรเติบโตขึ้นอย่างก้าวกระโดด เปิดบริษัทมาไม่กี่ปีก็มีรายได้เป็นร้อยล้านบาท..
จริงๆ แล้ว จุดเปลี่ยนสำคัญส่วนหนึ่งก็มาจากสินค้าได้การยอมรับให้ขึ้นเชลฟ์ของ 7-Eleven ทำให้สามารถเข้าถึงผู้บริโภคจำนวนมาก
ดังนั้นพอสรุปได้ว่า นอกจากตัวสินค้าที่โดดเด่นแล้ว หากมีช่องทางการจัดจำหน่ายที่ดี ก็จะเป็นตัวเร่งให้ธุรกิจประสบความสำเร็จได้เร็วขึ้น
จากที่อ่านมาก็ดูเหมือนฟ้าเป็นใจทุกอย่างให้กับลูกอมนี้
แต่โลกของธุรกิจนั้นไม่ได้โรยด้วยกลีบกุหลาบเสมอไป..
ต้นปี 2562 มีข่าวว่าเด็กรายหนึ่ง เกิดอาการปวดท้องและอาเจียน หลังจากทานลูกอมแตงโมนี้ไปเพียงแค่ 5 ชั่วโมง จึงเกิดกระแสวิพากษ์วิจารณ์ในโซเชียลอย่างรุนแรงเกี่ยวกับความปลอดภัยต่อสุขภาพของผลิตภัณฑ์นี้
โดยหลายคนต่างสงสัยว่า สาเหตุมาจากหนึ่งในส่วนผสมของลูกอม คือ สารซอร์บิทอล ซึ่งเป็นสารให้ความหวานแทนน้ำตาล โดยส่งผลให้ระบบ​การย่อยอาหารผิดปกติ
ต่อมาบริษัทก็ออกมาชี้แจงว่า ซอร์บิทอล เป็นหนึ่งในส่วนประกอบของลูกอมชื่อดังหลายยี่ห้อทั่วโลก เป็นสารที่ได้รับการยอมรับจาก อย. ทุกประเทศ และไม่มีรายงานว่าก่อให้เกิดอันตรายต่อผู้บริโภคแต่อย่างใด
จริงๆ แล้ว สารซอร์บิทอล เป็นสารที่ปลอดภัย นิยมใช้ในอุตสาหกรรมอาหาร
แต่ถ้ารับประทานมากเกินไป ก็อาจมีผลข้างเคียงทำให้เกิดอาการท้องร่วงได้กับเด็กบางราย จึงไม่ควรบริโภคเกิน 50 กรัมต่อวัน
ดังนั้นเราควรกินลูกอมนี้แต่พอเหมาะ โดยเฉพาะวัยเด็ก ซึ่งตัวสินค้าเองก็มีคำเตือนแปะอยู่ข้างหลังว่า “เด็กควรบริโภคแต่น้อย”
เวลาต่อมา ข่าวนี้เริ่มเลือนลาง แต่ความนิยมลูกอมแตงโมนี้ ไม่ได้จางหายไป.. ยังคงขายดี และเป็นที่นิยมกันอยู่ในหมู่เด็กวัยรุ่น
เรื่องนี้ให้ข้อคิดอะไรกับเรา
ในโลกธุรกิจทุกวันนี้ สิ่งที่สำคัญไม่แพ้การสร้างผลิตภัณฑ์ที่โดดเด่นและแตกต่างนั้น คือ ความรับผิดชอบต่อผู้บริโภค ชื่อเสียงเป็นสิ่งที่ต้องใช้เวลาสร้างอย่างยาวนาน แต่สามารถพังทลายในชั่วพริบตา ถ้าเราไม่มีความรับผิดชอบ
ในกรณีดังกล่าว ถ้าลูกอมใช้สารที่เป็นอันตรายจริง ก็คงยากที่จะเรียกความนิยมกลับมาได้อีก เหมือนเครื่องสำอาง หรือ ครีมต่างๆ ที่เป็นข่าวในช่วงก่อนหน้านี้
แต่ลูกอม Playmore นั้น ใช้สารซอร์บิทอลที่ อย. รับรอง ก็ทำให้ยังรักษาความนิยมได้
ปิดท้ายด้วยข้อมูลที่น่าสนใจ
รู้หรือไม่ Playmore ไม่ได้มีโรงงานผลิตสินค้าเป็นของตนเอง แต่ใช้วิธี outsource โรงงานที่มีความถนัดแตกต่างกันถึง 19 แห่ง
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
- 
- 
- 
 
- กรมพัฒนาธุรกิจการค้า